Imtella' Novembru 24, 2021 - Aġġornata 24 Ta' Novembru, 2021 10:05pm L-ewwel prim ministru mara li qatt kellha l-Iżvezja rriżenjat sigħat biss wara li ġiet appuntata fil-kariga. Magdalena Andersson, daħlet fil-kariga l-Erbgħa filgħodu iżda rriżenjat ftit tas-sigħat biss wara li l-partit tal-ħodor fil-koalizzjoni tagħha telqu mill-gvern bil-konsegwenza li l-budget naqas milli jikseb l-approvazzjoni tal-parlamentari. Minflok, il-parlament ivvota favur il-budget li ħejjiet l-oppożizzjoni magħmul mill-Partit Moderat, mill-Partit Demokristjan u d-Demokratiċi Żvediżi tal-lemin estrem. F'konferenza tal-aħbarijiet l-Erbgħa filgħaxija Andersson qalet lill-ġurnalisti li ltaqgħet mal-ispeaker u talbitu biex ineħħiha mill-pożizzjoni tagħha ta' prim ministru. Il-partit tal-ħodor li kien f'koalizzjoni magħha qalu li ma setgħux jaċċettaw budget li għall-ewwel darba tfassal mal-lemin estrem. Skont il-konvenzjonijiet Żvediżi, meta partit f'koalizzjoni jitlaq mill-gvern, il-prim ministru jkollu jirriżenja. Is-Sinjura Andersson qalet li qed tittama li ssir mill-ġdid prim ministru tal-pajjiż bħala kap ta' partit wieħed fil-gvern. S'issa għadu mhux ċar x'se jkun il-pass li jmiss. Analisti politiċi qalu li l-Ispeaker tal-Kamra, Andreas Norlen, jista' jitlob vot lill-parlament biex jivvota mill-ġdid għall-kandidatura ta' Andersson bħala prim ministru, din id-darba bħala kap ta' partit wieħed fil-gvern. Fl-istess waqt għadu mhux magħruf meta jista' jittieħed dan il-vot.